(1)

L-Artikoli 1, 2 u 3 huma sostitwiti b’dan li ġej: “Artikolu 1 Suġġett u kamp ta’ applikazzjoni 1. Din id-Deċiżjoni tistabbilixxi żoni ta’ protezzjoni u sorveljanza fil-livell tal-Unjoni li jridu jiġu stabbiliti f’konformità mal-Artikolu 16(1) tad-Direttiva 2005/94/KE mill-Istati Membri elenkati fl-Anness I ta’ din id-Deċiżjoni (“l-Istati Membri kkonċernati”), wara tifqigħa jew tifqigħat ta’ influwenza avjarja b’patoġeniċità għolja fit-tjur, u d-durata tal-miżuri li jridu jiġu applikati f’konformità mal-Artikolu 29(1) u l-Artikolu 31 tad-Direttiva 2005/94/KE. 2. Din id-Deċiżjoni tistabbilixxi ċerti miżuri ta’ protezzjoni li jridu jiġu implimentati fir-rigward tal-influwenza avjarja b’patoġeniċità għolja fl-Istati Membri jew fiż-żoni tagħhom kif imsemmi fl-Anness II, dwar: (a) movimenti ta’ tjur u flieles ta’ ġurnata f’dawk l-Istati Membri jew żoni tagħhom; (b) id-dispaċċ ta’ konsenji ta’ tjur u ta’ flieles ta’ ġurnata minn azjendi li jinsabu f’dawk l-Istati Membri jew f’żoni tagħhom. Id-durata ta’ dawk il-miżuri ta’ protezzjoni għandha tkun f’konformità mad-durata taż-żoni ta’ protezzjoni u ta’ sorveljanza, għal dawk iż-żoni elenkati fl-Anness I. Artikolu 2 Żoni li jridu jiġu elenkati fil-Parti A tal-Anness I u d-durata tal-miżuri li jridu jiġu applikati fihom L-Istati Membri kkonċernati għandhom jiżguraw li: (a) iż-żoni ta’ protezzjoni stabbiliti mill-awtoritajiet kompetenti tagħhom, f’konformità mal-Artikolu 16(1)(a) tad-Direttiva 2005/94/KE, jinkludu mill-inqas iż-żoni elenkati bħala żoni ta’ protezzjoni fil-Parti A tal-Anness I ta’ din id-Deċiżjoni; (b) il-miżuri li jridu jiġu applikati fiż-żoni ta’ protezzjoni, kif previsti fl-Artikolu 29(1) tad-Direttiva 2005/94/KE, jinżammu mill-anqas sad-dati għaż-żoni ta’ protezzjoni stipulati fil-Parti A tal-Anness I ta’ din id-Deċiżjoni. Artikolu 3 Żoni li jridu jiġu elenkati fil-Parti B tal-Anness I u d-durata tal-miżuri li jridu jiġu applikati fihom L-Istati Membri kkonċernati għandhom jiżguraw li: (a) iż-żoni ta’ sorveljanza stabbiliti mill-awtoritajiet kompetenti tagħhom, f’konformità mal-Artikolu 16(1)(b) tad-Direttiva 2005/94/KE, jinkludu mill-inqas iż-żoni elenkati bħala żoni ta’ sorveljanza fil-Parti B tal-Anness I ta’ din id-Deċiżjoni; (b) il-miżuri li jridu jiġu applikati fiż-żoni ta’ sorveljanza, kif previsti fl-Artikolu 31 tad-Direttiva 2005/94/KE, jinżammu mill-anqas sad-dati għaż-żoni ta’ sorveljanza stipulati fil-Parti B tal-Anness I ta’ din id-Deċiżjoni. Artikolu 3a Miżuri ta’ protezzjoni li jridu jiġu applikati fiż-żoni msemmija fl-Anness II 1. L-Istati Membri elenkati fl-Anness II għandhom jipprojbixxu: (a) iċ-ċaqliq ta’ tjur u flieles ta’ ġurnata minn azjendi li jinsabu fiż-żoni msemmija fl-Anness II lejn azjendi oħra li jinsabu f’dawk iż-żoni; (b) id-dispaċċ ta’ konsenji ta’ tjur u ta’ flieles ta’ ġurnata minn azjendi li jinsabu fiż-żoni msemmija fl-Anness II. (c) iċ-ċaqliq tat-tjur u l-flieles ta’ ġurnata li oriġinaw minn azjendi li jinsabu f’żoni tal-istess Stat Membru mhux imsemmija fl-Anness II, jew minn azjendi li jinsabu fi Stati Membri oħra jew f’pajjiżi terzi, lejn azjendi li jinsabu fiż-żoni msemmija fl-Anness II. 2. B’deroga mill-projbizzjonijiet previsti fil-paragrafu 1, l-Istati Membri msemmija fl-Anness II, wara l-eżitu pożittiv ta’ valutazzjoni tar-riskju u diment li jiġu applikati miżuri xierqa għall-mitigazzjoni tar-riskju u tal-bijosigurtà biex jipprevjenu l-introduzzjoni u t-tixrid tal-virus tal-influwenza avjarja b’patoġeniċità għolja, inkluż fl-istabbiliment tad-destinazzjoni, jistgħu jawtorizzaw: (a) iċ-ċaqliq tat-tjur u l-flieles ta’ ġurnata li joriġinaw minn azjendi li jinsabu fiż-żoni mhux elenkati fl-Anness I tal-istess Stat Membru, jew minn Stati Membri oħra jew minn pajjiżi terzi, lejn azjendi li jinsabu fiż-żoni ta’ sorveljanza stabbiliti fl-Anness I għaż-żoni msemmija fl-Anness II. (b) iċ-ċaqliq ta’ tjur li joriġina minn azjenda li tinsab fiż-żona ta’ sorveljanza stabbilita fl-Anness I għaż-żoni msemmija fl-Anness II għal azjenda li tinsab fl-istess żona ta’ sorveljanza fejn m’hemmx tjur oħra, diment li: (i) jkun sar eżami kliniku tat-tjur fl-azjenda ta’ oriġini minn veterinarju uffiċjali fil-jum tad-dispaċċ; (ii) jkunu twettqu testijiet tal-laboratorju fuq it-tjur fl-azjenda ta’ oriġini f’konformità mal-manwal dijanjostiku, fi żmien 48 siegħa qabel id-dispaċċ, b’riżultati favorevoli; (iii) l-azjenda tad-destinazzjoni titqiegħed taħt sorveljanza uffiċjali mal-wasla tat-tjur; (c) id-dispaċċ tal-konsenji tat-tjur għal qatla immedjata minn azjendi li jinsabu fiż-żoni msemmija fl-Anness II lejn biċċerija magħżula fiż-żoni rilevanti ta’ protezzjoni jew ta’ sorveljanza jew ’il barra minnhom, jekk ma jkunx hemm biċċerija adegwata jew fil-każ ta’ limitazzjonijiet xierqa fil-kapaċità tat-tbiċċir fiż-żona rilevanti ta’ protezzjoni jew ta’ sorveljanza, diment li l-kundizzjonijiet stipulati fl-Artikolu 23(1)(a) sa (h) tad-Direttiva 2005/94/KE u fil-punt (b)(i) u (ii) ta’ dan l-Artikolu jkunu ssodisfati; (d) id-dispaċċ ta’ konsenji ta’ flieles ta’ ġurnata miż-żoni ta’ protezzjoni u ta’ sorveljanza stabbiliti għaż-żoni msemmija fl-Anness II lejn azjenda li tinsab fl-istess Stat Membru barra ż-żoni msemmija fl-Anness II, f’konformità mal-kundizzjonijiet ipprovduti fl-Artikolu 24 u fil-punt (c)(iii) tal-Artikolu 30 tad-Direttiva 2005/94/KE. 3. It-tjur u l-flieles ta’ ġurnata msemmija fil-paragrafu 2(b), (c) u (d) għandhom jiġu trasportati biss f’vetturi, gaġeġ, kontenituri, kaxxi, kif xieraq, li jkunu tnaddfu u ġew diżinfettati taħt superviżjoni uffiċjali u f’konformità mal-istruzzjonijiet tal-veterinarju uffiċjali.”